Florin Talpan este nemulțumit de modul în care este tratat în cadrul CSA Steaua București și la Ministerul Apărării, deși a adus în Ghencea numele, marca și palmaresul „roș-albaștrilor”. Talpan a vrut în mai multe rânduri să renunțe din cauza faptului că simte că se bate cu morile de vânt. Ia însă cu adevărat în serios gândul de a se pensiona?
Florin Talpan are 50 de ani și poate oricând ieși la pensie de la CSA Steaua București. Întrebat de reporterii FANATIK despre acest lucru, juristul a fost categoric:
„Sub nicio formă. Nu. Nu m-am gândit la asta niciodată. Sunt convins că vor veni alții la conducerea României și vor aprecia munca mea”.
Șeful departamentului juridic al CSA Steaua București este unul dintre cei mai vechi oameni din club și activează în Ghencea de peste 20 de ani. Cu toate acestea, nu a primit recunoașterea pe care consideră că o merită din partea conducerii clubului.
Colonelul de justiție s-a plâns în nenumărate rânduri de faptul că și-a dedicat întreaga carieră pentru a lupta în justiție pentru Steaua București: „Eu mi-am neglijat viața personală pentru aceste dosare și procese. Sunt epuizat fizic și psihic. Nu am avut un concediu ani la rând.
A trebuit să o las pe prietena mea să plece singură în vacanță în Grecia pentru că aveam un termen în procesul cu FCSB și nu puteam să lipsesc. De multe ori am reproșuri și mi se recomandă să las mai la o parte dosarele astea”.
Florin Talpan e gata să facă orice pentru a împiedica FCSB să joace în Ghencea: „Să-și vadă de politicile lor. Nu este oportun ca FCSB să vină să joace în Ghencea atâta timp cât noi suntem în litigiu cu ei.
Ei sunt de rea credință, nu vor să respecte deciziile instanței. Ei încearcă să ne anuleze mărcile. Politicienii ar trebui să-și vadă de politicile lor și să nu ne impună ca FCSB să vină în Ghencea. Nu au ce căuta în Ghencea”.
O să le mai pregătesc o surpriză și să răspundă penal pentru nerespectarea deciziilor. Toți, în frunte cu Gigi Becali. Eu nu înțeleg de ce nu fac nimic în acest sens cei de la minister”, a mai spus juristul „militarilor” la FANATIK SUPERLIGA, pe Prima Sport 1.